《秦山望海歌》
清代·黄达

祖龙雄心控八极，车辙欲穷神禹迹。驱山直到海东头，千载犹传驰道直。

一卷矗立张溪滨，登临咤叱惊鬼神。阿房已烬陵隧毁，至今山姓犹称秦。

我来正值秋风发，万里沧波坐超忽。扶桑若木望依稀，鳌掷鲸呿纷出没。

古今何事无变迁，几回海水成桑田。高三过五竟安在，惟有寒潮去复还。

作者简介：清江苏华亭人，字上之。乾隆十七年进士，官淮安教授。工诗，欲与吴中七子争名。有《一楼集》。